SAUK-voorsitter weier om te bedankSABC-gebou in Kaapstad Foto: Maroela Media Obert Maghuve, voorsitter van die SAUK-raad, het Donderdag LP’s daarvan beskuldig dat hulle hom en sy mederaadslede probeer boelie om te bedank en volgehou dat hy nie sy pos gaan verlaat nie. “Ek wil julle nie aan ŉ lyntjie hou nie; laat die ondersoek kom. Ek is gereed daarvoor, so dit beteken ek gaan nêrens heen nie,” het Maghuve tydens ŉ perskonferensie in Johannesburg gesê. Hy het die parlementêre portefeuljekomitee oor kommunikasie gekap wat Woensdag beslis het dat ŉ ondersoek gedoen moet word oor die bevoegdheid van die raad ná Hlaudi Motsoeneng in die pos van uitvoerende hoof vir korporatiewe sake aangestel is. Motsoeneng is in dié amp aangestel nadat die appèlhof ŉ aansoek om verlof tot appèl afgekeur het na die hooggeregshof beslis het dat sy aanstelling as bedryfshoof ongeldig was. Maghuve het gesê LP’s het hom onregverdig behandel. “Om te bewys dat die lede van die portefeuljekomitee nie objektief was nie, toe ek geluister het na hul beraadslaging, het een lid van Cope gesê hulle moet, ‘by hook or crook’, seker maak dat die raad ontbind word. Wat beteken dit? Dit beteken dat hulle watter taktiek ook al sal gebruik, of dit reg of verkeerd is, om seker te maak dat die raad hul amp verlaat,” het hy gesê. “Dit is boelietaktiek en dit kan nie van parlementariërs in ons land geduld word nie.” Hy het ook voormalige raadslede Krish Naidoo en Vusi Mavuso veroordeel wat Woensdag in die parlement bedank het en hulself gedistansieer het van die omstrede besluite deur die raad. Lees alle vorige berigte oor die SAUK op Maroela Media.